b'\n_START_ARTICLE_\nFran Ogrin\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Ljubljani (1902) je na Dunaju \xc5\xa1tudiral pravo in 1908 doktoriral. V za\xc4\x8detku 1908 je vstopil v politi\xc4\x8dno upravno slu\xc5\xbebo pri de\xc5\xbeelni vladi v Ljubljani, slu\xc5\xbeboval po eno leto v Ljubljani in Novem mestu in nato po 15 mese\xc4\x8dni voja\xc5\xa1ki slu\xc5\xbebi do konca vojne v \xc4\x8crnomlju. V novembru 1918 je bil imenovan za vodjo okrajnega glavarstva v Ko\xc4\x8devju, bil od maja 1920 do junija 1921 pri Narodni oziroma De\xc5\xbeelni vladi v Ljubljani, nato okrajni glavar v Ko\xc4\x8devju, od septembra 1923 okrajni glavar v Kamniku, od septembra 1931 pa okrajni na\xc4\x8delnik v Kranju. Povsod kjer je slu\xc5\xbeboval se je zavzemal za gospodarske potrebe okrajev. V Ko\xc4\x8devju je reorganiziral svoj urad po novih dr\xc5\xbeavno politi\xc4\x8dnih potrebah, skrbel za pravilno slovensko ozna\xc4\x8dbo krajev, spodbujal ustanovitev raznih dru\xc5\xa1tev, se zavzemal za gradnjo ubo\xc5\xbenice in hiralnice v Ko\xc4\x8devju, Ribnici in Velikih La\xc5\xa1\xc4\x8dah. V Kamniku je po\xc5\xbeivil akcijo za zgraditev ceste v Kamni\xc5\xa1ko Bistrico. Tu in v Kranju je delal za o\xc5\xbeivljenje turizma in o tem pisal \xc4\x8dlanke v Planinskem vestniku in razne bro\xc5\xa1ure.'